MAB : Kominike n°2 Tranbleman te 12 janvye 2010
par Arnold Antonin et Jean André Victor
Devan tranbleman de tè ke nou sot soufri la a, MAB ki yon mouvman pou mobilizasyon sitwayen yo pou pwoteksyon anviwonman an, lanse yon apel bay otorite konpetan yo.
Ekzekitif lan, prezidan an, premye minis, minis anviwonman, minis agrikilti, minis travo piblik, majistra kominal, palemantè, lapolis, minustah pou mande yo pran mezi nesesè pou evite ke tou swit la ou byen pita nou pa sibi lòt katastròf menm jan an osnon pi mal pase sa a.
Mezi pou yo pran prese prese, san anpeche ke espesyalis yo bay lòt, se:
1) Detèmine epi fè popilasyon an konnen tout zòn kote konstriksyon entèdi.
2) fèmen imediatman karyè sab Laboul lan ak lòt ki reprezante yon risk pou popilasyon an.
3) Fò nou regle tou swit pwoblèm propyete leta yo pou mete yon lòd nan dezòd sa a.
4) Pran yon dekrè e kreye mekanis nesesè pou entèdi epi anpeche konstriksyon kay, nan menm jan konstriksyon anachik avan yo.
5) Enfòme popilasyon an sou sa kap fèt pou jere kriz lan e ki mezi yap pran pou pwoteje anviwonman an.
Fò yo mare devlopman ak anviwònman pou popilasyon an amelyore lavil pandan lap sove resous natirèl yo.
6) Lanse yon gwo kanpay edikasyon sou pwoteksyon anviwonman epi pwoteksyon kont risk ak dezas, jan sa fèt nan lòt peyi.
7) kreye ekip ayisyen ak miltinasyonal dirije pa enjenyè, achitek, jewolog, ibanis eksetera ki kapab nan yon tan kout bay règleman nesesè ak nòm pou rekonstriksyon rasyonel e òganize de nouvo kay yo. Pèp lan pa kapab pase yon pil mwa ni lane anba solèy ak lapli anvanl jwenn yon kote poul rete.
8) Nou konnen dezòd dechè plastik ak fatra tap fè déjà nan peyi a. Ann pran mezi rapid pou yo pa fè plis dega ankò.Fè izin plastik k ap mouri nan kontene a fonksyone.
9) Fò nou pwofite pou nou regle espas pou rout yo (sa yo rele lavoiri) nan Pòtoprens ak Leyogane depi kounye a.
10) Preparen pou nou lanse yon konkou entènasyonal, jan sa fèt tout kote pou se pi gwo achitèk ak ibanis an Ayiti ak aletranje ki prezante you pwojè pou refè Pòtoprens gratis. Sa ap anpeche visye ak pa serye pwofite fè lajan nan magouy ak vye pwojè.
Sa a pèmèt nou jwenn kòb pou konstwi Pòtoprens epi garanti yon bèl bagay.
Nou lanse yon apèl a tout fòs viv ki nan sosyete an.
Fòs nan leta, fòs ki pa nan leta, fòs relijyez tout tandans pou nou mande yon kanpe sou ti lit meskin pou pouvwa.
Pou nou panse a popilasyon an e a rekonstriksyon peyi an.
1) Paralèlman, fò yo mete yon ekip pou fè yon plan de zonaj e amenajman teritwa a.
2) Fès yon plan direktè de kapital lan e de prinsipal vil peyi yo.
3) Fò yo fè tout lòt nòm ak règleman ki ka pèmèt ke nou fè de katastròf sa a you okazyon pou lanmò moun ki sot mouri yo pa initil.
Pou nan 10 zan nou fè yon nouvèl Ayiti modèn ki respekte lestetik, lanviwonman …pou ke nou tout, pitit nou, pitit pitit nou e tout jenerasyon kap vini yo kapab fyè ke yap viv nan yon Ayiti ki bèl.
Se grenn omaj serye nou ka rann pakèt moun ki mouri yo, pakèt moun ki mouri san yo pa menm jwenn yon tonm nan simetyè pou yo repoze.
Se Mouvman Moun pou Ayiti Bèl ki gen ladan n oganizsyon ekolojik yo, sendika, asosyasyon sektè prive, oganizasyon peyizan, oganizasyon fanm, oganizasyon etidyan, oganizasyon popilè, oganizasyon atis, oganizasyon sineast, univesite ,legliz katolik, vodouizan, pwotestan elatriye ki siyen kominike an.
Pòtoprens 4 fevrye 2010
Arnold Antonin Jean André Victor
MAB : Delmas 66, impasse Samarre #1. Tel : 2513-5277